  Майя Бывальцева Москваын ортчем «Гербер» шулдыръяськонэ 22-тӥ пӧсьтолэзе 7 сюрс пала адями вуылӥз. 10 часысен 21 часозь «Эрмитаж» садын адӟытон-вузкарон, эктон-кырӟанъёс, шудонъёс, ӵошатсконъёс радъяськизы. «Гербер – 2018» Москваын Шулдыръяськонэ лыктэм котькуд адями аслыз кельшымонзэ шедьтӥз. Одӥгъёсыз Удмуртиысь калык коллективъёслэсь но егит кырӟасьёслэсь сцена вылын возьматонъёссэс учкыса пукизы, мукетъёсыз чеберлыко киужъёсъя но пӧраськонъя мастер-классъёсы пыриськизы. Пиналъёс Тол Бабаен, Лӧпшо Педунен но соослэн юрттӥсьёсынызы шудӥзы, удмурт эктонъёсты дышетӥзы. Спортэз яратӥсьёс нылъёслэн футболъя «Торпедо» клубзылэн мастер-классаз дыртӥзы. «Лэсьтэмын Удмуртиын» адӟытон-вузкаронын удмурт пужыосын дӥськут, пыдкутчан, чеберъяськонъёс басьтыны ӵектӥзы. Быдэс нуналлы шулдыръяськыны лыктэмъёс пыжиськмъёсын, пельнянен кӧтсэс тыризы. Можга ёросысь фермер Галина Белозёрова «Гербере» 250 килограмм пала пельнянь ваем вылэм. Праздниклэн шор вадесозяз ик 200 килограмм палаез кошкем. Удмурт йӧскалык шулдыръяськон Москваын ньылетӥзэ радъяськиз ни бере, тросэз тодыса лыкто ни: татын чылкыт интыын будэтэм ческыт сиён-юонъёс басьтыны луэ. Гербер - 2018 Москваысь «Эрмитаж» садын 19 фото Кызьы вераз журналистъёслы — Удмуртиысь тӧролэн Росси азьмурт борды ужась оскем муртэз — улосвыл кивалтэтлэн тӧроезлэн воштӥсез Михаил Хомич, та выллем ужрадъёсты Москваын ортчытъяны одно ик кулэ. Со Россилэн шоркараз улӥсьёсты гинэ ӧвӧл, мукет кунъёсысь лыктэмъёсты но элькунэнымы котыр ласянь тодматыны туж умой луонлык сётэ. Нялтас вераса, 28-тӥ пӧсьтолэзе «Гербер» праздник нырысьсэ Санкт-Петербургын ортчоз. Шулдыръяськон «Озеро Долгое» паркын 12 часысен 20 часозь мыноз. Тегъёс: Лулчеберет Туризм Москва Удмуртия йӧскалыклулчеберет Гербер удмуртъёс праздникъёс  